Diari Oficial de la Generalitat Valenciana


Sumari del DOGV 3725, del 06-04-2000 (2000/2609)

ORDRE de 20 de març de 2000, de la Conselleria de Medi Ambient, per la qual es desplega el Decret 233/1994, de 8 de novembre, del Govern Valencià, pel qual es regulen les acampades i l'ús d'instal·lacions recreatives a les forests de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2000/03/20/(1)/dof/vci/html**

### Dades del document

Número de DOGV
:   3725

Data del DOGV
:   06-04-2000

Secció del DOGV
:   I. DISPOSICIONS GENERALS

Número del document
:   2000/2609


Data del document
:   20-03-2000

Organisme emissor
:   Conselleria de Medi Ambient

Tipus de document
:   Ordre

Anàlisi jurídica

 Descriptors 

:   * muntanya
    * legislació
    * protecció del medi ambient
    * càmping
    * zona d'esbarjo

ORDRE de 20 de març de 2000, de la Conselleria de Medi Ambient, per la qual es desplega el Decret 233/1994, de 8 de novembre, del Govern Valencià, pel qual es regulen les acampades i l'ús d'instal·lacions recreatives a les forests de la Comunitat Valenciana. [2000/2609]
  
En el capítol V del títol II, dedicat a l'ús recreatiu de les forests, l'article 38.2.c de la Llei 3/1993, Forestal de la Comunitat Valenciana, estableix que les acampades en forests o terrenys forestals han de disposar de l'autorització del propietari de la forest i de l'òrgan competent de l'administració valenciana.
  
Com a desplegament d'aquesta norma, el Decret 233/1994, de 8 de novembre, del Govern Valencià, regula les acampades i l'ús d'instal·lacions recreatives a les forests de la Comunitat Valenciana, estableix les zones d'acampada autoritzada i assenyala les característiques i requisits d'autorització de les d'ús pel públic en general, i indica que han d'estar situades en terrenys públics.
  
En desplegament del Decret 233/1994, del Govern Valencià, es va publicar l'Ordre de 23 de febrer de 1995 (DOGV núm. 2.468, de 13 de març de 1995), que tenia com a finalitat la regulació d'un nou tipus de zona d'acampada autoritzada, en alguns casos, no permanent, dedicada a l'organització d'acampades amb fins educatius i socials.
  
Atés que cada vegada és major el nombre de visitants a les forests de la Comunitat Valenciana, com es reflecteix en l'estudi elaborat per la Conselleria de Medi Ambient en 1997, denominat «Valoració econòmica dels ecosistemes forestals de la Comunitat Valenciana» que estima una xifra de 5.789.180 visites per any i vista l'aplicació pràctica de l'Ordre de 23 de febrer de 1995, per la qual es desplegava el Decret 233/1994, s'ha considerat convenient actualitzar-la i regular-ne l'autorització en període de gran demanda com són els de Pasqua i altres.
  
En virtut d'això,
  
ORDENE
  
Article 1
  
La present ordre té per objecte la regulació de les zones forestals d'acampada autoritzada de caràcter educatiu o social, i les autoritzacions per temps determinat d'aquest tipus d'acampades, en períodes de gran demanda.
  
Article 2
  
S'entén per zona forestal d'acampada autoritzada de caràcter educatiu o social, aquells espais de terreny forestal pública o privat, degudament delimitats i condicionats, que disposen de les autoritzacions necessàries, destinats per a l'ocupació temporal amb tendes de campanya, i que siguen utilitzats per entitats, associacions o grups juvenils o socials sense ànim guany, per a l'organització de campaments especialment destinats als seus membres o a aquells col·lectius que consten com a beneficiaris en els seus fins associatius.
  
Article 3
  
Les zones forestals d'acampada autoritzada de caràcter educatiu o social han de complir el que es disposa en els article 4 a 7 del Decret 233/1994, de 8 de novembre, del Govern Valencià, pel qual es regulen les acampades i l'ús d'instal·lacions recreatives a les forests de la Comunitat Valenciana, i reunir les característiques que s'estableixen en el seu l'article 11. El responsable del compliment de la legalitat serà l'entitat o associació sol·licitant.
  
Article 4
  
Les entitats, associacions o grups organitzadors d'acampades, han de sol·licitar l'autorització de les zones d'acampada, davant els serveis territorial de la Conselleria de Medi Ambient en la forma establida per la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Aquesta sol·licitud ha d'anar acompanyada de:
  
a) Autorització del propietari dels terrenys, si no l'és l'entitat organitzadora, el qual es ha de cedir gratuïtament.
  
b) Memòria descriptiva de la zona d'acampada en què s'assenyalen, entre altres, les seues característiques, situació geogràfica, capacitat d'acollida, instal·lacions disponibles, etc.
  
c) Plànol de situació a escala 1:50.000.
  
d) Plànol de la zona d'acampada a escala 1:1.000 o inferior.
  
e) Pla de protecció contra incendis forestals.
  
f) Pla de recollida efectiva de residus sòlids.
  
g) Pla per a l'eliminació d'abocaments.
  
h) Determinació de l'ocupació màxima.
  
i) Persona responsable.
  
Article 5
  
L'autorització de zona d'acampada de caràcter educatiu o social correspon als directors territorials de la Conselleria de Medi Ambient.
  
Les autoritzacions es concediran per a períodes determinats per un mínim de dos anys, i es podran renovar o anul·lar depenent del seu estat de conservació i dels beneficis o perjudicis ocasionats a la massa forestal circumdant.
  
Article 6
  
L'estada organitzada per les entitats o associacions, grups juvenils o socials sense ànim de guany en zona d'acampada autoritzada de caràcter educatiu o social no produirà pagament de preu pels usuaris; no obstant això, podran percebre's compensacions econòmiques pels serveis prestats per les entitats organitzadores, d'acord amb les seues normes de funcionament intern.
  
Article 7
  
El màxim de persones i tendes i període d'estada fixat en l'article 21 del Decret 233/1994, de 8 de novembre, del Govern Valencià, en relació amb les acampades itinerants, pot modificar-se a sol·licitud dels peticionaris en el supòsit d'acampades en terrenys forestals necessàries per a activitats esportives organitzades per federacions esportives, centres excursionistes i associacions o grups juvenils o socials degudament reconeguts sense ànim de guany. A aquest efecte, es poden aprovar plans anuals a les entitats anteriorment esmentades. La corresponent sol·licitud ha de motivar i provar, si és el cas, la necessitat de l'excepció sol·licitada.
  
Article 8
  
En períodes de gran demanda, podran efectuar-se excepcions a les condicions establides en l'article 11 del Decret 233/1994, del Govern Valencià, llevat de l'assenyalada en el seu apartat 5. En aquest supòsit, les autoritzacions de zona d'acampada autoritzada de caràcter educatiu o social es concediran per temps determinat.
  
DISPOSICIÓ DEROGATÒRIA
  
Queda derogada l'Ordre de 23 de febrer de 1995 de la Conselleria de Medi Ambient, per la qual es desplega el Decret 233/1994, de 8 de novembre, del Govern Valencià, pel qual es regulen les acampades i l'ús d'instal·lacions recreatives a les forests de la Comunitat Valenciana i es creen les zones d'acampada autoritzada de caràcter educatiu o social (DOGV núm. 2.468, de 13 de març de 1995).
  
DISPOSICIÓ FINAL
  
La present ordre entra en vigor l'endemà d'haver sigut publicada en el Diari Oficial de la Generalitat Valenciana.
  
València, 20 de març de 2000
  
El conseller de Medi Ambient,


Còpia Permalink ELI